“เงินบาท” วันนี้เปิดตลาด 35.02 บ. แนะผู้นำเข้าซื้อสกุลต่างประเทศเพื่อปิดความเสี่ยง
ทีเอ็มบีธนชาต เผย ค่าเงินบาทวันนี้(6 ธ.ค.65) เปิดตลาด 35.02 บาทต่อดอลลาร์ อ่อนค่าจากปิดตลาดเมื่อวันศุกร์ที่ระดับ 34.76 บาทต่อดอลลาร์ พร้อมชี้วันนี้เคลื่อนไหวในกรอบ 34.90-35.20 บาท แนะผู้นำเข้าซื้อสกุลต่างประเทศเพื่อปิดความเสี่ยง
ทีเอ็มบีธนชาต เผย ค่าเงินบาทวันนี้เปิดตลาด 35.02 บาท อ่อนค่าจากปิดตลาดเมื่อวันศุกร์ที่ระดับ 34.76 บาทต่อดอลลาร์ แนะผู้นำเข้าซื้อสกุลต่างประเทศเพื่อปิดความเสี่ยง
6 ธ.ค. 2565

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(6 ธ.ค.65) เปิดตลาด 35.02 บาท/ดอลลาร์ อ่อนค่าลงจากราคาปิดตลาดเมื่อวันศุกร์ที่ระดับ 34.76 บาท/ดอลลาร์ คาดการณ์ค่าเงินบาทวันนี้เคลื่อนไหวในช่วง 34.90-35.20 บาท/ดอลลาร์
โดยสัปดาห์ที่ผ่านมาค่าเงินบาทแข็งค่าขึ้นสอดคล้องกับสกุลเงินเอเชียอื่นๆ ทั้งในช่วงก่อนและหลังการประชุม กนง. ซึ่งมีมติปรับขึ้นอัตราดอกเบี้ยนโยบายของไทยอีก 0.25% ไปที่ 1.25% และมีแรงหนุนจากถ้อยแถลงของประธานเฟด ซึ่งกระตุ้นการคาดการณ์เกี่ยวกับแนวโน้มการชะลอขนาดการปรับขึ้นอัตราดอกเบี้ยนโยบายของสหรัฐฯ ในการประชุมรอบสุดท้ายของปีวันที่ 13-14 ธันวาคมนี้
นอกจากนี้เงินบาทยังได้รับปัจจัยบวกจากแรงซื้อสุทธิพันธบัตรไทยของนักลงทุนต่างชาติ โดยสัปดาห์ที่ผ่านมานักลงทุนต่างชาติที่เข้าซื้อสุทธิพันธบัตรและหุ้นไทย 25,269 ล้านบาท และ 4,493 ล้านบาท ตามลำดับ
อย่างไรก็ตาม ตัวเลขการจ้างงานการจ้างงานนอกภาคการเกษตรสหรัฐฯที่ประกาศในคืนวันศุกร์ เพิ่มขึ้น 263,000 ตำแหน่ง ในเดือนพฤศจิกายน แม้จะลดลงจาก 284,000 ตำแหน่ง ในเดือนก่อนหน้า แต่สูงกว่าที่ตลาดคาดการณ์ไว้ที่ระดับ 200,000 ตำแหน่ง ทำให้เงินดอลลาร์เริ่มกลับมาแข็งค่าขึ้นเมื่อเทียบกับสกุลเงินหลักๆ โดยแนะนำผู้นำเข้าควรซื้อเงินตราต่างประเทศเพื่อปิดความเสี่ยง